Leptin - ključ u borbi protiv 'globalne epidemije debljanja'?
Znanstvenici Sveučilišta Floride otkrili su ključ održavanja živahnosti tjelesnog metabolizma. Njihova istraživanja koncentrirana su na
Zdravstvene djelatnike diljem svijeta brine sve učestaliji problem viška tjelesnih kilograma, koji se već može nazvati globalnom epidemijom debljine. Uzroci leže, barem dijelom, u urbanizaciji, promjenama u načinu života koje se iskazuju u sve manjem kretanju, kao i globalne promjene u prehrani, koje uključuju znatno više industrijski obrađenih namirnica. No, naziru se i bolji dani u borbi protiv debljine. Znanstvenici Sveučilišta Floride otkrili su ključ održavanja živahnosti tjelesnog metabolizma. Njihova istraživanja usredotočena su na leptin, hormon za koji se već dugo zna da izgara masti i regulira metabolizam, kako objašnjava dr. Philip Scarpace. "Leptin je ključni hormon u kontroli tjelesne težine. Kada leptin ne radi, tada se postaje patološki debeo." U testovima na laboratorijskim štakorima, dr. Scarpace je povećao sposobnost njihovog leptinskog sustava da izgara više kalorija pomoću vanadija, elementa koji se u tragovima nalazi u nekim vrlo popularnim dijetnim pilulama. Vanadij, naime, blokira enzim koji obično zaustavlja signal koji leptin šalje u mozak da bi izgarao više energije i prigušio apetit. Dr. Scarpace kaže da su štakori koji primali kombinaciju leptina i vanadija izgubili više tjelesne masti i težine od onih koji su primali samo leptin: "Dugoročni cilj nam je utvrđivanje načina za veću potrošnju energije, bilo da se leptin učini reaktivnijim, ili da se nekim drugim mehanizmima poveća potrošnja energije." Jedna druga studija – provedena u Medicinskom centru Sveučilišta Teksas – pokazuje da kada se masne stanice volumenom povećaju – što se događa tijekom debljanja – one sve više gube receptore za hormon leptin. To znači da dvije osobe mogu jesti jednake količine iste hrane, a da će pritom ona koja je predebela – pa tako i rezistentna na leptin – više dobiti na težini od osobe normalne tjelesne težine. "Kada se jednom postane patološki debeo, tada je sklonost daljnjem debljanju još veća" - kaže dr. Scarpace. Značajna otkrića na polju liječenja patološke debljine mogla bi dovesti do smanjenja učestalosti čitavog niza bolesti koje su povezane s prekomjernom tjelesnom težinom.